AIŠKINAMASIS MEMORANDUMAS

1.PASIŪLYMO APLINKYBĖS

Pasiūlymo pagrindimas ir tikslai

Kad vidutinis pasaulio temperatūros padidėjimas būtų mažesnis kaip 1,5 °C, ateinančiais dešimtmečiais reikės smarkiai sumažinti pasaulyje išmetamą šiltnamio efektą sukeliančių dujų (ŠESD) kiekį. Kad pasiektume šį tikslą, pirmiausia turime didinti savo pastatų, įvairių rūšių transporto ir pramonės efektyvumą, pereiti prie žiedinės ekonomikos ir smarkiai padidinti atsinaujinančiųjų išteklių energijos naudojimo mastą. Antra, turime regeneruoti anglį iš atliekų srautų, išgauti ją iš tvarių biomasės išteklių arba tiesiai iš atmosferos ir naudoti vietoj iškastinių anglies išteklių tuose ekonomikos sektoriuose, kurie neišvengiamai išliks priklausomi nuo anglies; pavyzdžiui, turime taikyti anglies dioksido surinkimo ir naudojimo (toliau – CCU) sprendinius bei naudoti tvarų sintetinį kurą. Be to, tam, kad būtų pasiektas poveikio klimatui neutralumo tikslas, vis didesnis anglies dioksido (CO2) kiekis turės būti kasmet surenkamas ir absorbuojamas iš atmosferos vykdant sekvestruojamojo ūkininkavimo ir pramoninio absorbavimo veiklą arba projektus, kuriais siekiama kompensuoti sunkiai mažinamą išmetamą teršalų kiekį tokiuose sektoriuose, kaip žemės ūkio, cemento, plieno, aviacijos ar jūrų transporto.

Pasaulio mastu naujausioje Tarptautinės klimato kaitos komisijos (IPCC) ataskaitoje nurodoma, kad tikimybė, jog visuotinis atšilimas bus apribotas iki 1,5 °C, mažėja, nebent būtų sparčiai sumažintas išmetamas ŠESD kiekis. IPCC ataskaitoje taip pat aiškiai nurodoma, kad „siekiant atsverti sunkiai mažinamą likutinį išmetamą ŠESD kiekį, anglies dioksido absorbavimo veikla yra neišvengiamai būtina, jei norime pasiekti, kad grynasis išmetamas anglies dioksido (CO2) arba ŠESD kiekis būtų lygus nuliui“. Tai reiškia, kad bus plačiu mastu vykdoma tvari veikla, susijusi su CO2 surinkimu iš atmosferos ir nuolatiniu jo saugojimu geologiniuose rezervuaruose, sausumos ir jūrų ekosistemose arba produktuose.

Europos klimato teisės akte numatyta, kad ES turi neutralizuoti poveikį klimatui iki 2050 m. Todėl reikia smarkiai sumažinti išmetamą ŠESD kiekį ir užtikrinti, kad neišvengiamai išmetamas ŠESD kiekis ir absorbuojamas ŠESD kiekis Europos Sąjungoje būtų subalansuoti ne vėliau kaip iki 2050 m., o po tos datos išmetamųjų teršalų kiekio balansas turėtų būti neigiamas. Kad šis tikslas būtų pasiektas, tiek natūralios ekosistemos, tiek pramoninė veikla turėtų padėti iš atmosferos absorbuoti kelis šimtus milijonų tonų CO2 per metus. Šiuo metu ES, taikydama esamas politikos priemones, absorbuoti tokį kiekį nėra pajėgi: natūraliose ekosistemose absorbuojamo anglies dioksido kiekis pastaraisiais metais mažėjo, ir šiuo metu Sąjungoje nėra vykdoma jokia reikšminga pramoninė anglies dioksido absorbavimo veikla.

Atsižvelgdama į IPCC įvertintus scenarijus, 2020 m. kovo mėn. Europos Komisija Žiedinės ekonomikos veiksmų plane paskelbė, kad parengs veiksmingą anglies dioksido absorbavimo sertifikavimo sistemą, kurią taikant bus sertifikuojamas absorbuotas anglies dioksido kiekis ir taip skatinama diegti anglies dioksido absorbavimo praktiką ir didinti anglies dioksido žiediškumą, visapusiškai atsižvelgiant į biologinės įvairovės išsaugojimo ir nulinės taršos tikslus.

Pagrindiniai šios iniciatyvos tikslai: i) užtikrinti, kad Europos Sąjungoje absorbuojamas anglies dioksido kiekis atitiktų aukštos kokybės kriterijus, ir ii) sukurti sertifikavimą reglamentuojančią ES sistemą, kad, patikimai ir darniai visoje Sąjungoje taikant ES kokybės sistemos kriterijus ir užtikrinant jų laikymąsi, būtų išvengta ekologinio manipuliavimo. Šie veiksmai yra būtini siekiant paskatinti anglies dioksido absorbavimo srityje imtis veiksmų ir parengti būsimą šios srities politiką, atsižvelgiant į poreikį absorbuoti šimtus milijonų tonų CO2 per metus. Tai padės siekti Europos klimato teisės akte nustatyto 2050 m. poveikio klimatui neutralumo tikslo ir Europos žaliojo kurso komunikate nustatytų kitų aplinkos tikslų.

•Suderinamumas su toje pačioje politikos srityje galiojančiomis nuostatomis

Pasiūlyme iš dalies pakeisti Reglamentą dėl žemės naudojimo, žemės naudojimo keitimo ir miškininkystės (LULUCF) Europos Komisija pirmą kartą pasiūlė atskirą tikslą, kad iki 2030 m. grynasis dėl su žeme susijusios veiklos absorbuotas ŠESD kiekis siektų 310 mln. CO2 ekvivalento tonų. ES masto tikslas turi būti įgyvendintas nustatant privalomus nacionalinius LULUCF sektoriaus tikslus, kurių siekdamos valstybės narės turės padidinti savo žemės naudojimo politikos užmojus. Šiuo pasiūlymu sudaromos sąlygos rezultatais grindžiamą efektyvesnę paramą nukreipti sekvestruojamojo ūkininkavimo veiklai, kuri gali padėti pasiekti šį tikslą. Komisija taip pat pasiūlė padidinti Inovacijų fondą, kuris finansuojamas iš ES apyvartinių taršos leidimų prekybos sistemos (ES ATLPS) pajamų, ir taip padėti įmonėms investuoti į novatoriškas švarias technologijas, įskaitant tas, kurias naudojant absorbuojamas anglies dioksidas.

2021 m. Komisijos komunikate dėl tvarių anglies ciklų pabrėžiama, kad svarbu sudaryti sąlygas plėtoti verslo modelį, pagal kurį žemės valdytojams būtų atlyginama už deramu ekologijos principų taikymu grindžiamą anglies dioksido sekvestraciją (t. y. sekvestruojamąjį ūkininkavimą), ir sukurti į naujoviškų technologijų naudojimą orientuoto CO2 surinkimo, naudojimo, saugojimo ir transportavimo ES vidaus rinką. Komunikate taip pat pateikiamas veiksmų planas, kuris padės pasiekti šiuos anglies dioksido absorbavimo tikslus: kiekvienam žemės valdytojui iki 2028 m. turėtų būti užtikrinta prieiga prie patikimų anglies dioksido išmetimo ir absorbavimo duomenų, kuriais remiantis būtų galima įvertinti sekvestruojamojo ūkininkavimo praktiką, o apie visą CO2 kiekį, kuris surinktas, transportuojamas, naudojamas ir saugomas vykdant pramoninę veiklą, turėtų būti pranešama ir jis turėtų būti įtraukiamas į apskaitą; iki 2030 m. sekvestruojamojo ūkininkavimo metodai turėtų padėti pasiekti LULUCF tikslą – 310 mln. CO2 ekvivalento tonų grynojo absorbuoto kiekio; iki 2030 m. turėtų būti pasiekta, kad pramoninėmis technologijomis kasmet būtų absorbuojama bent 5 mln. CO2 ekvivalento tonų.

Šis pasiūlymas taip pat atitinka galutinius Konferencijos dėl Europos ateities pasiūlymus, visų pirma 1 pasiūlymą, kuriuo aiškiai siekiama „įdiegti anglies dioksido absorbavimo sertifikavimą, grindžiamą tvirta, patikima ir skaidria anglies dioksido apskaita“ (5 priemonė). Be to, 2022 m. Komunikate dėl žalinimo Komisija paskelbė, kad ne tik įgyvendins plataus užmojo išmetamųjų ŠESD mažinimo veiksmų rinkinį, bet ir turės kliautis anglies dioksido absorbavimu, kad neutralizuotų neišvengiamai išmesimą teršalų kiekį ir iki 2030 m. užtikrintų nulinį grynąjį išmetamų ŠESD kiekį.

Šiame pasiūlyme apibūdinta sertifikavimo sistema grindžiama šiais galiojančiais klimato kaitos srities teisės aktais:

•direktyva dėl geologinio CO2 saugojimo (toliau – CCS direktyva), kuria nustatoma bendra teisinė sistema, taikytina aplinkai nežalingo geologinio CO2 saugojimo srityje. Veikla, kurią vykdant iš ATLPS įrenginio išsiskyręs CO2 yra saugomas pagal CCS direktyvą leidžiamoje saugykloje, yra aiškiai įtraukta į ES ATLPS direktyvą, ir ES ATLPS leidimai turi būti grąžinti CO2 nutekėjimo atvejais. Siūloma sertifikavimo sistema bus užtikrinta, kad anglies dioksido absorbavimas, susijęs su pramonine veikla (pavyzdžiui, bioenergijos gamyba surenkant ir saugant anglies dioksidą (angl. BECCS) ir tiesioginiu anglies dioksido surinkimu iš oro ir saugojimu (angl. DACCS)), būtų kiekybiškai vertinamas laikantis taisyklių, nustatytų Komisijos įgyvendinimo reglamente (ES) 2018/2066 dėl išmetamo ŠESD kiekio stebėsenos ir ataskaitų teikimo pagal ATLPS, ir Komisijos parengtų išsamių ES metodikų, kurias taikant bus kiekybiškai vertinamas ŠESD kiekis, kurio išvengta vykdant Inovacijų fondo lėšomis finansuojamus BECCS ir DACCS projektus;

•kiek tai susiję su sekvestruojamuoju ūkininkavimu ir anglies dioksido saugojimu produktuose, LULUCF reglamente pateikiamas planas, kaip vykdyti tikslią anglies dioksido absorbavimo stebėseną ir teikti ataskaitas pagal IPCC gaires ir užtikrinant sinergiją su biologinės įvairovės, nulinės taršos, atsinaujinančiosios energijos ir prisitaikymo prie klimato kaitos politika. LULUCF reglamente nustatytomis taisyklėmis skatinama mažomis sąnaudomis ir laiku vykdyti geografiniais duomenimis grindžiamą žemės naudojimo stebėseną, pavyzdžiui, pasitelkiant skaitmenines duomenų bazes, geografines informacines sistemas ir tolimąjį stebėjimą, be kita ko, naudojantis „Copernicus Sentinel“ palydovais ir paslaugomis (pavyzdžiui, su klimatu ir žeme susijusiomis paslaugomis), arba komercines paslaugas.

•Suderinamumas su kitomis Sąjungos politikos sritimis

ES anglies dioksido absorbavimo sertifikavimo sistema bus grindžiama toliau nurodytomis Sąjungos politikos priemonėmis arba atliks svarbų vaidmenį jas įgyvendinant.

•Siūlomame Gamtos atkūrimo teisės akte nustatytas tikslas, kad iki 2030 m. atkūrimo priemonės būtų taikomos 20 proc. ES sausumos ir jūros teritorijų, o iki 2050 m. – visoms ekosistemoms, kurias reikia atkurti. Anglies dioksido absorbavimo veiklą, visų pirma sekvestruojamąjį ūkininkavimą, ir gamtos atkūrimo priemones sieja įvairiopa sinergija. Siūloma anglies dioksido absorbavimo sertifikavimo sistema padės pasiekti atkūrimo tikslus ir įvykdyti Gamtos atkūrimo teisės akte nustatytus įpareigojimus. Pavyzdžiui, sekvestruojamojo ūkininkavimo veikla, kuria intensyvinamas anglies dioksido saugojimas, gali padėti įvykdyti įpareigojimą nacionaliniu lygmeniu užtikrinti organinės anglies sankaupų miško ekosistemose ir pasėlių mineraliniuose dirvožemiuose žemės ūkio sistemose didėjimo tendenciją. Ji taip pat gali padėti vykdyti įpareigojimą diegti žemės ūkio reikmėms naudojamo organinio dirvožemio, kuris yra nusausintuose durpynuose, atkūrimo priemones. Todėl siūlomas Gamtos atkūrimo teisės aktas ir šis pasiūlymas vienas kitą papildys ir padės vykdyti klimato ir biologinės įvairovės politiką.

•Pagal bendrą žemės ūkio politiką (BŽŪP) teikiama parama ūkininkams, kurie įsipareigoja imtis konkrečios aplinkos ir klimato srities praktikos arba į šią sritį investuoti. Vienas iš šios politikos elementų – tam tikros aplinkos ir klimato sąlygos (geros agrarinės ir aplinkosaugos būklės reikalavimai), kurių ūkininkai turi laikytis norėdami gauti BŽŪP paramą pajamoms. Šios sąlygos viršija teisės aktuose nustatytus reikalavimus. Tam tikros sąlygos yra svarbios sekvestracijai ir dirvožemyje (pavyzdžiui, pievose ir durpynuose) esančių anglies sankaupų apsaugai. Be to, BŽŪP gali padėti diegti sertifikavimo praktiką, t. y. jos lėšomis gali būti finansuojamos išankstinės investicijos ir skatinama diegti atitinkamą praktiką ūkių lygmeniu. ES anglies dioksido absorbavimo sertifikavimo sistema padės pagerinti kiekybinį su remiama praktika susijusio ŠESD kiekio vertinimą ir nacionalinio žemės sektoriaus ŠESD apskaitą. Dėl savanoriškos rinkų plėtros ji gali užtikrinti ilgalaikę anglies sankaupų apsaugą ir su žeme susijusios veiklos, kuri nėra remiama pagal BŽŪP, vykdymą. Taikant valstybių narių parengtas viešąsias sertifikavimo sistemas pagal šį pasiūlymą būtų galima teikti paraiškas dėl ES pripažinimo ir taip įgyvendinti ES anglies dioksido absorbavimo sertifikavimo sistemą, įskaitant šiame pasiūlyme numatytas sertifikavimo metodikas. Be to, pagal šį pasiūlymą kitų ŠESD nei CO2 mažinimas bus laikomas papildoma anglies dioksido absorbavimo nauda.